Document ID: 31995L0031

Komisijas Direktīva 95/31/EK
1995. gada 5. jūlijs
par pārtikas produktos lietojamo saldinātāju noteiktajiem tīrības kritērijiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 89/107/EEK (1988. gada 21. decembris) par dalībvalstu tiesību aktu tuvināšanu attiecībā uz pārtikas produktos atļauto pārtikas piedevu lietošanu [1], kas grozīta ar Direktīvu 94/34/EK [2], un jo īpaši tās 3. panta 3) punkta a) apakšpunktu,
apspriedusies ar Pārtikas zinātnisko komiteju,
tā kā ir nepieciešams ieviest tīrības kritērijus visiem saldinātājiem, kas minēti 1994. gada 30. jūnija Eiropas Parlamenta un Padomes Direktīvā 94/35/EK par saldinātāju lietošanu pārtikas produktos [3];
tā kā ir nepieciešams ņemt vērā specifikācijas un analīzes metodes saldinātājiem, ko Apvienotā FAO/WHO Pārtikas piedevu ekspertu komiteja (JECFA) izklāstījusi Codex Alimentarius;
tā kā pārtikas piedevas, kas pagatavotas ar metodēm vai no izejmateriāliem, kas ievērojami atšķiras no tiem, kuri ietverti Pārtikas zinātniskās komitejas novērtējumā, vai atšķiras no minētajām šajā direktīvā, ir jāiesniedz pilnīgai izvērtēšanai Pārtikas zinātniskajā komitejā ar uzsvaru uz tīrības kritērijiem;
tā kā pasākumi, kas paredzēti šajā direktīvā, ir saskaņā ar Pārtikas produktu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
1. Tīrības kritēriji saldinātājiem, kas atbilstīgi Direktīvas 89/107/EEK 3. panta 3. punkta a) apakšpunktam minēti Direktīvā 94/35/EK, izklāstīti pielikumā.
2. Tīrības kritēriji piedevām E 420 (i), E 420 (ii) un E 421, kas minēti šīs direktīvas pielikumā, aizstāj šīm vielām Padomes Direktīvas 78/663/EEK [4] pielikumā minētos tīrības kritērijus.
2. pants
1. Dalībvalstīs stājas spēkā normatīvi un administratīvi akti, kas nepieciešami, lai izpildītu šīs direktīvas prasības ne vēlāk kā 1996. gada 1. jūlijā. Par to dalībvalstis nekavējoties informē Komisiju.
Kad dalībvalstis paredz šos pasākumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka metodes, kā veikt šādas atsauces.
2. Produktus, kas laisti tirgū vai marķēti pirms šā datuma, kas nepakļaujas šai direktīvai, tomēr var tirgot līdz krājumi izbeidzas.
3. pants
Šī direktīva stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
4. pants
Šī direktīva adresēta dalībvalstīm.
Briselē, 1995. gada 5. jūlijā

Labels: 0
3
15
17